Terug op fase 3 en 4(Argieffoto: Unsplash) Vanweë Eskom se goeie vordering met die herstelwerk van infrastruktuur die afgelope 48 uur is beurtkrag vir die res van die week voorlopig tot fase 3 en fase 4 afgeskaal. Fase 3-beurtkrag sal Woensdag om 05:00 ingestel word en tot 16:00 duur. Fase 4 sal daarna volg en van Woensdag om 16:00 tot Donderdag om 05:00 van krag wees. Dié skedule sal dan tot Vrydag voortgaan. Herstelwerk aan die beskadigde torings by die Cahora Bassa- hidroëlektriese skema in Mosambiek is in die afgelope 48 uur voltooi. In dieselfde tydperk is ŉ opwekkingseenheid elk by die Arnot-, Grootvlei-, Kriel- en Tutuka-kragstasie in diens gestel. ŉ Opwekkingseenheid by die Lethabo-kragstasie en twee eenhede by die Kriel-kragstasie het terselfdertyd onklaar geraak. Verder is die herstel van ŉ opwekkingseenheid elk by die Hendrina- en Medupi-kragstasie vertraag. Altesaam 4 322 MW is tans weens beplande instandhoudingswerk nie beskikbaar nie, terwyl nog 13 949 MW weens onbeplande herstelwerk nie beskikbaar is nie.